CELEX: 62020CN0172
Language: sk
Date: 2020-04-08 00:00:00
Title: Vec C-172/20 P: Odvolanie podané 8. apríla 2020: WV proti uzneseniu Všeobecného súdu (štvrtá komora) z 29. januára 2020 vo veci T-388/18, WV/ESVČ

28.9.2020   
            
            
               SK
            
            
               Úradný vestník Európskej únie
            
            
               C 320/5
            
         
      Odvolanie podané 8. apríla 2020: WV proti uzneseniu Všeobecného súdu (štvrtá komora) z 29. januára 2020 vo veci T-388/18, WV/ESVČ
      (Vec C-172/20 P)
      (2020/C 320/07)
      Jazyk konania: francúzština
      
         Účastníci konania
      
      
         Odvolateľ: WV (v zastúpení: É. Boigelot, avocat)
      
         Ďalší účastník konania: Európska služba pre vonkajšiu činnosť (ESVČ)
      
         Návrhy odvolateľa
      
      Odvolateľ navrhuje, aby Súdny dvor:
      
                  —
               
               
                  zrušil uznesenie Všeobecného súdu Európskej únie z 29. januára 2020 vo veci T-388/18 v rozsahu, akom zamietlo pôvodnú žalobu podanú odvolateľom ako neprípustnú a uložilo odvolateľovi povinnosť nahradiť trovy konania,
               
            
                  —
               
               
                  uložil pôvodnému žalovanému povinnosť nahradiť všetky trovy konania, vrátane trov konania vynaložených na Všeobecnom súde Európskej únie v súlade s článkom 184 Rokovacieho poriadku Súdneho dvora Európskej únie,
               
            
                  —
               
               
                  vrátil vec Všeobecnému súdu Európskej únie, aby rozhodol o žalobe.
               
            
         Odvolacie dôvody a hlavné tvrdenia
      
      Odvolateľ sa domnieva, že Všeobecný súd pri vydaní napadnutého uznesenia porušil zásadu slobodného vykonávania dôkazov a pojem súbor súhlasných nepriamych dôkazov a v dôsledku toho porušil pravidlá týkajúce sa dôkazného bremena, najmä pokiaľ ide o predložené dôkazy a nepriame dôkazy týkajúce sa výpočtu lehoty, v ktorej mal odvolateľ napadnúť rozhodnutie ESVČ.
      Jediný odvolací dôvod rozvinutý odvolateľom je založený tiež na diskriminácii, skreslení skutkového stavu v napadnutom uznesení a zjavne nesprávnom posúdení, ktorého sa Všeobecný súd dopustil tým, že uviedol právne nepresné odôvodnenie.